**ELŐTERJESZTÉS**

**Szombathely Megyei Jogú Város Közgyűlése Oktatási és Szociális Bizottságának 2016. június 8-i ülésére**

**Tájékoztató intézményi alapdokumentumok tervezett módosításáról**

A Klebelsberg Intézményfenntartó Központ Szombathelyi Tankerülete - Szombathely Megyei Jogú Város Önkormányzatát érintően - a következő intézmények alapdokumentumának (alapító okiratának) alábbiakban jelzett, 2016. szeptember 1. napi hatállyal tervezett módosítása vonatkozásában kérte önkormányzatunk véleményét:

|  |  |  |
| --- | --- | --- |
|  | **Intézmény neve** | **Alapdokumentumot érintő változtatás** |
| 1. | Oladi Általános Iskola | Az Oladi Általános Iskola Nyitra Utcai Általános Iskolájának kiválása az Oladi Általános Iskolából és önálló intézményként történő további működése |
| 2. | Szombathelyi Bartók Béla Zenei Alapfokú Művészeti Iskola | A "Zeneiskola" kifejezés beillesztése az intézmény nevébe: Szombathelyi Bartók Béla Zeneiskola - Alapfokú Művészeti Iskola |
| 3. | Szombathelyi Bartók Béla Zenei Alapfokú Művészeti Iskola | A Szombathelyi Bartók Béla Zenei Alapfokú Művészeti Iskola szervezeti keretein belül új telephely létesítése a Jáki Nagy Márton Nyelvoktató Nemzetiségi Általános Iskola épületében, a Jáki Nagy Márton Nyelvoktató Nemzetiségi Általános Iskola tanulói számára |
| 4. | Szombathelyi Bartók Béla Zenei Alapfokú Művészeti Iskola | A telephely a 9700 Szombathely, Hollán Ernő utca 8. alól 9700 Szombathely, Táncsics Mihály utca 48. alá költözött |
| 5. | Szombathelyi Derkovits Gyula Általános Iskola | Maximálisan felvehető létszám csökkentése 490-ről 432-re |
| 6. | Dési Huber István Általános Iskola | Sajátos nevelési igényű tanulók integrált nevelése-oktatása kiegészítése: "mozgásszervi fogyatékos és autizmus spektrumzavar" |
| 7. | Gothard Jenő Általános Iskola | A maximális létszám módosítása 660-ról 700-ra |
| 8. | Paragvári Utcai Általános Iskola | A maximális létszám módosítása 896-ról 864-re |
| 9. | Aranyhíd Nevelési- Oktatási Integrációs Központ Egységes Gyógypedagógiai Konduktív Pedagógiai Módszertani Intézmény, Óvoda, Általános Iskola és Speciális Szakiskola | A 9700 Szombathely, Kismezei utca 1-3. és a 9700 Szombathely, Ernuszt Kelemen utca 1. alatti telephelyek törlése |
| 10. | Aranyhíd Nevelési- Oktatási Integrációs Központ Egységes Gyógypedagógiai Konduktív Pedagógiai Módszertani Intézmény, Óvoda, Általános Iskola és Speciális Szakiskola | A feladatellátás pontosítása, tényleges tevékenységhez igazítása, kiegészítése: fejlesztő nevelés |
| 11. | Horváth Boldizsár Kollégium | A kollégium hivatalos neve Horváth Boldizsár Kollégiumról Németh Pál Kollégiumra változik |
| 12. | Horváth Boldizsár Kollégium | A kollégium férőhelyeinek száma 240 főről 200 főre változik |

A nemzeti köznevelésről szóló 2011. évi CXC. törvény (a továbbiakban: Nkt.) 83.§ (3) –(4) bekezdései szerint a fenntartó köznevelési intézmény *átszervezésével* összefüggő döntése vagy véleményének kialakítása előtt beszerzi a működtető önkormányzat véleményét.

Az Nkt. 4.§ 11. pontja rögzíti, hogy átszervezésnek minősül minden olyan fenntartói döntés, amely az intézmény típusának, az intézmény feladatellátási helyének (székhelyének, tagintézményének, telephelyének) alapfeladata jogszabály szerinti megnevezésének, a feladatellátási helyenként felvehető maximális gyermek-, tanulólétszámnak, iskolatípusonként az évfolyamok számának, alapfokú művészetoktatás esetén a művészeti ágaknak, azon belül a tanszakok megnevezésének, továbbá a feladatellátást szolgáló vagyon, a vagyon feletti rendelkezés vagy a vagyon használati jogának módosulásával jár.

Az előzőekben jelzett alapdokumentum módosításokat a Közgyűlésnek kell véleményeznie, ugyanis a Magyarország helyi önkormányzatairól szóló 2011. évi CLXXXIX. tv. 42. § 11. pontjának rendelkezése szerint az állásfoglalás intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti, a képviselő testület hatásköréből nem ruházható át. Tájékoztatom a Tisztelt Közgyűlést, hogy a Klebelsberg Intézményfenntartó Központ a tervezett módosításokkal kapcsolatos levelét 2016. április 22. napján küldte meg Önkormányzatunknak azzal, hogy a kialakított véleményt május 9. napjáig kérték megküldeni. Tekintettel arra, hogy a fenti időtartamban a Közgyűlés nem ülésezett, vélemény megfogalmazására nem került sor. A Közgyűlést a két közgyűlés közötti beszámoló keretében tájékoztatjuk a szombathelyi iskolákat érintő módosításokról.

Kérem a Tisztelt Bizottságot, hogy az előterjesztést megtárgyalni, és a határozati javaslatot jóváhagyni szíveskedjék.

Szombathely, 2016. május „ ”

**(: Koczka Tibor :)**

**HATÁROZATI JAVASLAT**

**……../2016. (VI.8.) OSzB. számú határozat**

Szombathely Megyei Jogú Város Közgyűlésének Oktatási és Szociális Bizottsága a Klebelsberg Intézményfenntartó Központ Szombathelyi Tankerülete által 2016. szeptember 1. napi hatállyal - Szombathely Megyei Jogú Város Önkormányzatát érintően - tervezett alapító okirat módosításokról szóló tájékoztatást tudomásul veszi.

**Felelősök:** Rettegi Attila, a Bizottság elnöke

/A végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal